Højesteret stadfæstede, at hensynet til sagens opklaring undtagelsesvis gjorde det påkrævet at udelukke sigtede delvist fra retsmødet under de medsigtedes forklaringer
Ret: Højesteret (3. instans)
Faggruppe: Straffesag — Grundlovssag
Sagsemner: Efterforskning og straffeproces;

/

Sigtede måtte ikke overvære medsigtedes forklaringer

Kendelse afsagt den 15. maj 2023   

Sag 99/2022

Anklagemyndigheden
mod
Kærende

Sigtede kunne udelukkes fra at overvære de medsigtedes forklaringer under grundlovsforhør,
fordi sagens opklaring undtagelsesvis gjorde det påkrævet

I september 2022 blev Kærende, Sigtede 1 og Sigtede 2 anholdt for forsøg på røveri og
efterfølgende fremstillet i et grundlovsforhør. Byretten bestemte, efter anmodning fra
anklagemyndigheden, at de sigtede skulle udelukkes fra at overvære forklaringerne fra de
medsigtede. Byretten lagde vægt på, at Kærende ikke havde ønsket at udtale sig under afhøring hos
politiet, og at der var uoverensstemmelse mellem forklaringerne afgivet af Sigtede 1 og Sigtede 2
til politiet. På den baggrund var der en risiko for, at de sigtede ville afstemme deres forklaringer,
hvis de fik mulighed for at overhøre de medsigtedes forklaringer.

Landsretten var nået til det samme resultat, men med en anden begrundelse.

Højesteret udtalte, at en sigtet som udgangspunkt har ret til at overvære retsmøder under efterforsk-
ningen i sin egen straffesag. Dette udgangspunkt kan dog fraviges, hvis hensynet til fremmede
magter, til statens sikkerhed eller til sagens opklaring eller tredjemand undtagelsesvis gør det
påkrævet at udelukke sigtede helt eller delvist fra retsmødet.

Højesteret var enig i byrettens vurdering, hvorefter hensynet til sagens opklaring undtagelsesvis

gjorde det påkrævet at udelukke Kærende delvist fra retsmødet under de medsigtedes forklaringer.